Արդյոք ձեւական չէ՞ 11 անդամների պաշտպանությունը թողնել երեք հանրային պաշտպանների «ուսերին», այլ հարց է: Խնդիրն այն է, որ դատարանը նրանց ներգրավելուց հետո կամ առաջ չհարցրեց այդ 11 անձանց դիրքորոշումը՝ արդյո՞ք նրանք ցանկանում են, որ իրենց պաշտպանությունը ստանձնեն հանրային պաշտպանները, թե՞ ոչ, կամ ցանկանո՞ւմ են արդյոք, որ իրենց պաշտպանությունը ստանձնեն հենց այդ պաշտպանները, թե՞ ոչ: Չնայած այն հանգամանքին, որ դատարանը 11 անդամներին էլ նախորդ նիստերից մեկի ժամանակ հեռացրել էր նիստերի դահլիճից, այնուամենայնիվ, այսօր նրանց մի քանի պաշտպաններ միջնորդեցին 11-ին էլ բերել նիստերի դահլիճ եւ ճշտել նրանց դիրքորոշումը հանրային պաշտպան ներգրավելու վերաբերյալ: Դատարանը, սակայն, միջնորդությունը քննության չառավ: Ավելին, երբ հանրային պաշտպաններից մեկը միջնորդեց հետաձգել նիստը եւ մեկ ամիս ժամանակ տրամադրել գործի նյութերին ծանոթանալու համար, դատարանը սա էլ քննության չառավ: Այսինքն` հանրային պաշտպաններն այսօր մասնակցեցին մի դատավարության, որի նյութերին անգամ ծանոթ չեն: